**Lesson 01**

**॥ अथ काव्यस्वरूपनिरूपणम् ॥**

[२.१ काव्यस्वरूपम्]

गुणालङ्कारसहितौ शब्दार्थौ दोषवर्जितौ ।

गद्यपद्योभयमयं काव्यं काव्यविदो विदुः ॥ २.१ ॥

[२.२ काव्यसामान्यलक्षणम्]

"अदोषौ सगुणौ सालङ्कारौ शब्दार्थौ काव्यम्" इति काव्यसामान्यलक्षणम् ।

शब्दार्थौ मूर्तिराख्यातौ जीवितं व्यङ्ग्यवैभवम् ।

हारादिवदलङ्कारास्तत्र स्युरुपमादयः ॥ २.२ ॥

श्लेषादयो गुणास्तत्र शौर्यादय इव स्थिताः ।

आत्मोत्कर्षावहास्तत्र स्वभावा इव रीतयः ॥ २.३ ॥

शोभामाहार्यिकीं प्राप्ता वृत्तयो वृत्तयो यथा ।

पदानुगुण्यविश्रान्तिः शय्या शय्येव संमता ॥ २.४ ॥

रसास्वादप्रभेदाः स्युः पाकाः पाका इव स्थिताः ।

प्रख्याता लोकवदियं सामग्री काव्यसंपदः ॥ २.५ ॥

**Lesson 02**

[२.३ वाचकलक्षकव्यञ्जकरूपेण शब्दत्रैविध्यम्]

वाचकलक्षकव्यञ्जकत्वेन त्रिविधं शब्दजातम् । वाच्यलक्ष्यव्यङ्ग्यत्वेनार्थजातमपि त्रिविधम् । तात्पर्यार्थोऽपि व्यङ्ग्यार्थ एव, न पृथग्भूतः ।

[२.४ वृत्तित्रैविध्यम्]

अभिधालक्षणाव्यञ्जनाख्यास्तिस्रः शब्दवृत्तयः ।

[२.५ लक्षणायाश्चातुर्विध्यम्]

गौणवृत्तिरपि लक्षणाप्रभेद एव, सम्बन्धानुपपत्तिमूलकत्वात् ।

यथाग्निर्माणवक इत्यत्राग्निसादृश्यविशिष्टमाणवकप्रतिपत्तिर्विवक्षिता, तथैव गङ्गायां घोष इत्यत्र गङ्गासम्बन्धविशिष्टतीरप्रतिपत्तिर्विवक्षिता । गङ्गासम्बन्धस्योपलक्षणत्वे घोषगतपवित्रत्वाद्यसिद्धेः ।

अत एव सादृश्यनिबन्धना सम्बन्धनिबन्धना चेति द्विविधा लक्षणा ।

सम्बन्धनिबन्धना जहद्वाच्या अजहद्वाच्या चेति द्विविधा ।

सादृश्यनिबन्धना सारोपा साध्यवसाया चेति द्विविधा ।

एवं लक्षणा चतुर्विधा ।

[२.६ कैशिक्यादिवृत्तयः]

कैशिक्यारभटी सात्त्वती भारती चेति रचनाश्रितत्वेन रसावस्थानसूचकाश्चतस्रो वृत्तयः ।

तथा चोक्तं दशरूपके

“कैशिक्यारभटी चैव सात्त्वती भारती तथा ।

चतस्रो वृत्तयो ज्ञेया रसावस्थानसूचकाः” ॥ इति ।

रचनाया अपि रसव्यञ्जकत्वं प्रसिद्धम् । रसाननुगुणवर्णरचनाया दोषत्वमुक्तम् ।

वैदर्भीप्रभृतयो रीतिविशेषा न वृत्तिष्वन्तर्भूताः ।

[२.७ अभिधानिरूपणम्]

तत्र सङ्केतितार्थगोचरः शब्दव्यापारोऽभिधा ।

सा द्विविधा - रूढिपूर्विका योगपूर्विका चेति ।

रूढिपूर्विका यथा

तपोविशेषैः प्रथितैः प्रजानां शुभैश्चरित्रैर्जगतीमहिष्याः ।

भाग्यैः प्रभूतैर्भुवनस्य चास्य बिभर्ति राज्यं वरवीररुद्रः ॥ २.६ ॥

अत्र सर्वे शब्दा रूढाः ।

योगपूर्विका यथा

राज्ञि रुद्रनराधीशे रञ्जयत्यखिलाः प्रजाः ।

भूरन्वर्था वसुमती रत्नगर्भा स्थिरेति च ॥ २.७ ॥

अत्र वसुमतीरत्नगर्भेत्येवमादयो यौगिकाः ।

[२.८ लक्षणनिरूपणम्]

वाच्यार्थानुपपत्त्या तत्सम्बन्धिन्यारोपितः शब्दव्यापारो लक्षणा ।

[२.९ अहल्लक्षणानिरूपणम्]

तत्र जहल्लक्षणा यथा

जेतुः काकतिभूभर्तुराकर्ण्य पटहध्वनिम् ।

सामन्तनगराण्युच्चैराक्रोशन्ति समन्ततः ॥ २.८ ॥

अत्र नगराण्युच्चैराक्रोशन्तीति वाच्यस्यानन्वयः । अचेतनानामाक्रोशस्यासम्भवात्तत्रत्या जना लक्ष्यन्ते ।

[२.१० जहल्लक्षणानिरूपणम्]

अजहल्लक्षणा यथा

पत्युः काकतिनाथस्य पादपीठीमनारतम् ।

स्फुरद्रत्नप्रभाजालैरलङ्कुर्वन्ति मौलयः ॥ २.९ ॥

अत्रालङ्कारसिद्ध्यर्थं मौलिभिस्तदाश्रयभूता नृपतयो लक्ष्यन्ते ।

[२.११ सारोपलक्षणानिरूपणम्]

सारोपलक्षणा यथा

मन्थानाचलमूलमेचकशिलासंघट्टनश्यामिका

कारं यत्तुहिनद्युतौ स्फुरति तत्सारङ्गमाचक्षते ।

मन्ये नन्विह वीररुद्रनृपतेः कीर्त्तिश्रिया निर्जित-

स्तन्मुद्राङ्कवराहमिन्दुरुरसा बिभ्रत्समुज्जृम्भते ॥ २.१० ॥

अत्र चन्द्रकलङ्करूपे कुरङ्गे वराहत्वमारोप्यते । विषयविषयिणोरभिहितयोरभेदप्रतिपत्तिरारोपः । विषयनिगरणेनाभेदप्रतिपत्तिरध्यवसायः ।

[२.१२ साध्यवसायलक्षणानिरूपणम्]

साध्यवसायलक्षणा यथा

काकतीयकुलाम्भोधेः प्रभवत्येष चन्द्रमाः ।

कृतः कुवलयोल्लासो येनोदयमुपेयुषा ॥ २.११ ॥

अत्र प्रतापरुद्रश्चन्द्रतयाध्यवसीयते । काकतीयकुलाम्भोधेरित्यत्रारोपः ॥

**Lesson 03**

[२.१३ व्यञ्जनावृत्तिः]

अथ व्यञ्जनावृत्तिः

अन्वितेषु पदार्थेषु वाक्यार्थोपस्कारार्थमर्थान्तरविषयः शब्दव्यापारो व्यञ्जनावृत्तिः ।

सा त्रिविधा शब्दार्थोभयशक्तिमूलत्वेन ।

[२.१४ शब्दशक्तिमूला व्यञ्जना]

तत्र शब्दशक्तिमूला यथा

वाहिन्यः काकतीन्द्रस्य सर्वतोमुखसंभ्रमाः ।

कुर्वन्त्युद्यत्कबन्धाढ्यं प्रतिपक्षबलार्णवम् ॥ २.१२ ॥

अत्र वाहिनीसर्वतोमुखकबन्धशब्दानामर्थप्रकरणादिना सैन्यसर्वव्यापित्वलूनमस्तकदेहपराणां वाचकत्वे नियन्त्रितेऽपि शब्दशक्तिमूला नदीजलप्रतिपत्तिर्यतो जायते सा व्यञ्जनावृत्तिः ।

प्राकरणिकार्थपर्यवसिताभिधा न शक्नोत्यप्राकरणिकार्थप्रतिपत्तिं कर्तुम् ।

अप्राकरणिकार्थस्यापि वाक्यार्थशोभार्थं वक्तुर्विवक्षितत्वात् ।

अन्यतस्तदप्रतीतेर्व्यञ्जनाख्यं शब्दस्यैव व्यापारान्तरं कल्प्यते ।

नात्र लक्षणावृत्तिः संभवति, वाच्यानुपपत्त्यभावात् ।

नात्र व्यापारद्वयेनार्थप्रतिपादने वाक्यभेदः, प्रयोक्तुर्विवक्षापरतन्त्रत्वाल्लौकिकवाक्यानाम् ॥

[२.१५ अर्थशक्तिमूला व्यञ्जना]

अर्थशक्तिमूला व्यञ्जनावृत्तिर्यथा

श्रुत्वा काकतिभूभर्तुः क्षोणीपाणिग्रहोत्सवम् ।

अङ्गुष्ठेनालिखन् भूपाः पादपीठीं नताननाः ॥ २.१३ ॥

अत्र भूपा विषण्णा इत्यर्थशक्त्या व्यज्यते । न चार्थशक्तिमूले व्यञ्जनेऽनुमानशङ्का ।

व्यङ्ग्यव्यञ्जकयोरविनाभावाभावात् । नम्राननत्वादिकार्यस्यानेककारणकत्वात् ।

नियतकारणप्रतीतिर्विवक्षानुगृहीताच्छब्दादेव । किंचैकस्मादेव व्यञ्जकात्तत्तद्व्यङ्ग्यार्थप्रतीतिर्वक्तृविवक्षानुसारेण भवति, इयमनेकव्यङ्ग्यार्थप्रतीतिरनुमानपरिपाटीविरुद्धा ।

न चाभिधावृत्तिः । संकेतितार्थ एव तस्याः परिचय इतीयती गमनिका ।

[२.१६ उभयशक्तिमूलाव्यञ्जना]

उभयशक्तिमूला यथा

विजितारिपुरो मूर्तौ विलसत्सर्वमड्गलः ।

राजमौलिरसौ भाति रुद्रदेवो जगत्पतिः ॥ २.१४ ॥

अत्र विजितारिपुर इत्यर्थशक्तिमूलत्वं, विलसत्सर्वमङ्गलो राजमौलिरिति शब्दशक्तिमूलत्वमित्युभयशक्तिमूलत्वम् । अत्र प्रतापरुद्रशङ्करयोरुपमालङ्कारध्वनिः ॥

**Lesson 04**

[२.१७ कैशिक्यादिस्वरूपनिरूपणम्]

अथ कैशिक्यादीनां स्वरूपं निरूप्यते ।

अत्यर्थसुकुमारार्थसन्दर्भा कैशिकी मता ।

अत्युद्धतार्थसन्दर्भा वृत्तिरारभटी स्मृता ॥ २.१५ ॥

ईषन्मृद्वर्थसन्दर्भा भारती वृत्तिरिष्यते ।

ईषत्प्रौढार्थसन्दर्भा सात्त्वती वृत्तिरिष्यते ॥ २.१६ ॥

तत्र

अत्यन्तसुकुमारौ द्वौ शृङ्गारकरुणौ मतौ ।

अत्युद्धतरसौ रौद्रबीभत्सौ परिकीर्त्तितौ ॥ २.१७ ॥

हास्यशान्ताद्भुताः किंचित्सुकुमाराः प्रकीर्त्तिताः ।

ईषत्प्रौढौ समाख्यातौ रसौ वीरभयानकौ ॥ २.१८ ॥

यत्र शृङ्गारकरुणावतिकोमलेन सन्दर्भेण वर्ण्येते तत्र कैशिकी ।

यत्र रौद्रबीभत्सावतिप्रौढेन सअन्दर्भेण प्रतिपाद्येते तत्रारभटी ।

यत्र नातिसुकुमारा हास्यशान्ताद्भुता नातिसुकुमारेण सन्दर्भेण संग्रथ्यन्ते तत्र भारती ।

यत्र नातिप्रौढौ वीरभयानकौ नातिप्रौढेन सन्दर्भेण निर्वाह्येते तत्र सात्त्वती ।

[२.१८ कैशिक्युदाहरणम्]

कैशिकी यथा

जितमदनविलासं काकतीयान्वयेन्दुं

नरपतिमनिमेषं द्रष्टुमाशंसिनीनाम् ।

सपदि विरचिताऽसीदङ्गनानामपाङ्गैः

दिवि कुवलयदामश्यामला तोरणश्रीः ॥ २.१९ ॥

[२.१९ आरभट्युदाहरणम्]

आरभटी यथा

खड्गाघातनिकृत्तशात्रवशिरोनिष्ठ्यूतरक्तच्छटा-

ज्वालैरुद्भटशस्त्रघट्टनभवत्स्फारस्फुलिङ्गोत्करैः ।

स्त्यानासृक्पिशितास्थिखण्डविकटस्थूलोज्ज्वलाङ्गारकै-

रुच्चण्डश्चलमर्तिगण्डनृपतेः क्रोधाग्निरायोधने ॥ २.२० ॥

[२.२० भारत्युदाहरणम्]

भारती यथा

औन्नत्यं महदन्यदेव, महितः कोऽप्येष गम्भीरिमा

काप्यन्या सरणिः प्रतापयशसोरन्यैव बाह्वोः प्रथा ।

सर्वं नूतनमेव रुद्रनृपतेर्जाने न तन्निर्मितौ

सामग्री चतुराननेन कियती कीदृक्क्व वा कल्पिता ॥ २.२१ ॥

[२.२१ सात्त्वत्युदाहरणम्]

सात्त्वती यथा

दूरादाकर्ण्य विश्वप्रसृमरमहसौ वीररुद्रस्य जैत्र-

प्रस्थानारम्भभेरीनिनदमरिनृपाः पूर्णकर्णज्वरार्ताः ।

आरुह्याद्रीन् विशन्तो गहनमतिमहत्कण्टकाकृष्टकेशा-

स्त्रायध्वं मुञ्चतेति प्रतिनृपतिधिया पादपान् प्रार्थयन्ते ॥ २.२२ ॥

**Lesson 05**

मध्यमारभटी त्वन्या तथा मध्यमकैशिकी ।

वृत्ती इमे उभे सर्वरससाधारणे मते ॥ २.२३ ॥

अनयोः स्वरूपम्

मृद्वर्थेऽप्यनतिप्रौढबन्धा मध्यमकैशिकी ॥ २.२४ पू ॥

शृङ्गारकरुणयोरतिसुकुमारयोरल्पप्रौढत्वं न दूष्यते ।

किं त्वतिप्रौढसन्दर्भो नेष्यते, प्रतिकूलवर्णरूपदोषापत्तेः ॥

मध्यमारभटी प्रौढेऽप्यर्थे नातिमृदुक्रमा ॥ २.२४ उ ॥

अतिप्रौढयोरपि रौद्रबीभत्सयोरीषन्मृदुबन्धो न दूष्यते ।

अतिमृदुसन्दर्भस्तु विरुद्धः ।

[२.२२ मध्यमकैशिकी]

मध्यमकैशिकी यथा

आसन्नेऽपि महोत्सवे कथमितस्त्यक्त्वा प्रवासं व्रजेः

धिक्धिक्साहसमावयोर्विघटनं को वा विधिः काङ्क्षति ।

इत्थं स्वप्ननिवारितप्रियतमप्रस्थानबुद्धिस्ततो

बुद्ध्वा मूर्च्छति काकतीयनृपते त्वद्वैरिनारीजनः ॥ २.२५ ॥

[२.२३ मध्यमारभटी]

मध्यमारभटी यथा

मांसकीकससंकीर्णाः प्रसरद्रुधिरापगाः ।

वसाकर्दमिता युद्धे भुवोऽन्ध्रसुभटैः कृताः ॥ २.२६ ॥

एवं रसान्तरेष्वप्युदाहरणं द्रष्टव्यम् ॥

वैदर्भ्यादिरीतीनां शब्दगुणाश्रितानामर्थविशेषनिरपेक्षतया केवलसन्दर्भसौकुमार्यप्रौढत्वमात्रविषयत्वात्कैशिक्यादिभ्यो भेदः ।

सन्दर्भस्यातिमृदुत्वमसंयुक्तकोमलवर्णबन्धत्वम् । अतिप्रौढत्वं परुषवर्णविकटबन्धत्वम् । संयुक्तमृदुवर्णेष्वीषन्मृदुत्वम् । अविकटबन्धपरुषवर्णेष्वीषत्प्रौढत्वम् ॥

**रीतयः**

अथ रीतीनां स्वरूपमुदाहरणं च ।

रीतिर्नाम गुणाश्लिष्टपदसंघटना मता ।

सा त्रिधा वैदर्भी, गौडी, पाञ्चाली चेति ।

[२.२.१ वैदर्भी]

बन्धपारुष्यरहिता शब्दकाठिन्यवर्जिता ।

नातिदीर्घसमासा च वैदर्भी रीतिरिष्यते ॥ २.२७ ॥

यथा

काकतीयनरेन्द्रस्य कीर्त्तिचन्दनचर्चनम् ।

दिगङ्गना वितन्वन्ति वतंसीकृततद्गुणाः ॥ २.२८ ॥

यथा वा

वितरणगुणलीलातोषिताशेषलोके

विभवति नरनाथे काकतीयान्वयेन्दौ ।

सुरतरुगणनायां कामधेनुप्रसङ्गे

क्षितिसुरजनतेयं वीतकौतूहलाऽसीत् ॥ २.२९ ॥

[२.२.२ गौडी]

ओजःकान्तिगुणोपेता गौडीया रीतिरिष्यते ।

यथा

प्रचण्डतरदोर्दण्डखण्डितारातिमण्डलः ।

बिभर्त्युर्वीधुरां गुर्वीं प्रभवन्नन्ध्रभूपतिः ॥ २.३० ॥

यथा वा

उद्यद्दोःस्तम्भखड्गत्रुटदरिमुकुटाटोपसंजातराहु-

भ्रान्तिभ्रश्यत्पतङ्गाभयकरणचणस्फारनासीररेणुः ।

अन्ध्रक्ष्माभर्तुरासीदधिकरणधरा भिन्नमत्तेभकुम्भ-

प्रोद्यन्मुक्तौघतारानिकरपरिवृतस्वर्वधूवक्त्रचन्द्रा ॥ २.३१ ॥

[२.२.३ पाञ्चाली]

पाञ्चालरीतिर्वैदर्भीगौडी इत्युभयात्मिका ॥

यथा

जेतुः काकतिवीररुद्रनृपतेर्जैत्रप्रयाणोत्थिते

क्षोणीरेणुभरे नभस्यतिभृशं भूविभ्रमं बिभ्रति ।

जाता मर्त्यनदी विशङ्कटतटीदीर्घा वियद्दीर्घिका

गाढं गूढतमा च गौतमनदी पातालगङ्गायते ॥ २.३२ ॥

यथा च

स्थाने तच्चलमर्तिगण्डनृपते त्वत्खङ्गभोगी द्विषत्

प्राणैर्यत्परितोषमेति सततं, किं त्वेतदत्यद्भुतम् ।

पीतेन प्रतिपक्षपार्थिवयशःक्षीरेण गौरत्विषं

यत्संवर्धयति त्रिलोकभरितां त्वत्कीर्त्तिलक्ष्मीसुधाम् ॥ २.३३ ॥

**Lesson 06**

अथ शय्या ।

या पदानां परान्योन्यमैत्री शय्येति कथ्यते ।

यथा

दातुः काकतिवंशमण्डनमणेर्निस्सीमविश्राणन-

श्लाघालङ्घितकल्पपादपगुणप्रौढेरगाधौजसः ।

बिभ्रच्छारदकौमुदीपरिमलं सामन्तसीमन्तिनी-

गण्डाभोगनिरूढपाण्डिमधुरां धत्ते यशः प्रायशः ॥ २.३४ ॥

अत्र पदविनिमयासहिष्णुत्वाद्बन्धस्य पदानुगुण्यरूपा शय्या ॥

**पाकाः**

अथ द्राक्षादिपाकाः ।

अर्थगम्भीरिमा पाकः स द्विधा हृदयङ्गमः ।

द्राक्षापाको नारिकेलपाकश्च प्रस्फुटान्तरौ ॥ २.३५ ॥

यथाक्रमं स्वरूपमुदाहरणं च ।

[२.४.१ द्राक्षापाकः]

द्राक्षापाकः स कथितो बहिरन्तः स्फुरद्रसः ।

यथा

स्मरस्मेरान्मन्दस्मितमधुरसौरभ्यसुभगान्

मनाग्व्रीडाजाड्यान् प्रणयरसकल्लोलभरितान् ।

कृतानेकस्कन्धान्मनसिजसहस्राणि सृजतः

कटाक्षान् वामाक्षी किरति परितो रुद्रनृपतिम् ॥ २.३६ ॥

[२.४.२ नारिकेलपाकः]

स नारिकेलपाकः स्यादन्तर्गूढरसोदयः ॥

यथा

लीलाविभ्रमपूर्वरङ्गमुदितं तारुण्यमेत्य त्रपा

नेपथ्यान्तरबिम्बितस्मरकलालास्यप्रपञ्चश्रियः ।

सख्यः पश्यत काकतीयनृपतौ भावानुबन्धोज्ज्वलः

कोऽप्यस्यास्तरलभ्रुवो विजयते शृङ्गारनाट्यक्रमः ॥ २.३७ ॥

अत्र न द्रागर्थप्रतीतिः ।

एवं वस्त्वलङ्कारप्रतीतावपि द्रष्टव्यम् ।

पाकान्तराणि मधुक्षीरादीनि यथासंभवमूह्यानि ॥

**काव्यविशेषाः**

अथ काव्यविशेषाः ।

व्यङ्ग्यस्य प्राधान्याप्राधान्याभ्यामस्फुटत्वेन च त्रिविधं काव्यम् ।

व्यङ्ग्यस्य प्राधान्ये उत्तमं काव्यं ध्वनिरिति व्यपदिश्यते ।

अप्राधान्ये मध्यमं गुणीभूतव्यङ्ग्यमिति गीयते ।

व्यङ्ग्यस्यास्फुटत्वेऽधमं काव्यं चित्रमिति गीयते ।

[२.५.१ ध्वनिः]

ध्वनिर्यथा

स्वामिन् गोत्रमहीधरान् किमधुना नीचैर्विधत्से, कुतो

गाधानम्बुनिधीन् करोषि, कुरुषे किं दिक्पतीनल्पकान् ।

इत्थं पार्श्वचरानुलापमखिलं न्यक्कृत्य धर्मैषिणा

सृष्टः पद्मभुवा गुणैकवसतिः श्रीवीररुद्रो नृपः ॥ २.३८ ॥

अत्र प्रतापरुद्रस्य कुलशैलातिशायि समुन्नतत्वमतिसमुद्रं गाम्भीर्यं लोकपालाधिकमैश्वर्यं च ध्वन्यते । तथा कुलशैलपयोनिधिलोकपालनिर्माणसंरम्भातिशायि सर्वविलक्षणं काकतीयनिर्माणवैभवमिति च व्यज्यते ॥

[२.५.२ गुणीभूतव्यङ्ग्यम्]

गुणीभूतव्यङ्ग्यं यथा

प्रत्यग्रप्रसरत्प्रतापविभवव्याप्ताखिलाशान्तरे

विश्वत्रातरि वीररुद्रनृपतौ सिंहासनाध्यासिनि ।

आस्थानीं समुपागतैर्नृपवरैस्तास्तास्तथा दर्शिता-

श्चेष्टा याभिरमुष्य काकतिविभोर्दृष्टिः कृपार्द्रीकृता ॥ २.३९ ॥

अत्र प्राप्ताभिषेकमहोत्सवस्य प्रतापरुद्रदेवमहाराजस्याग्रे शरणार्थिनां पार्थिवानां तथाविधकार्पण्योक्तिपुनःपुनःप्रणामादिकं व्यङ्ग्यं तास्ताश्चेष्टा दर्शिता इति वाच्यादनतिशायि इति गुणीभूतव्यङ्ग्यता ।

चित्रं त्रिविधं शब्दचित्रमर्थचित्रमुभयचित्रं चेति ।

[२.५.३ शब्दचित्रम्]

तत्र शब्दचित्रं यथा

क्षोणीरक्षणदक्षिणाः क्षतजगत्क्षोभा दुरीक्षक्रमाः

क्षुद्रक्षत्रियपक्षशिक्षणविधौ प्रोत्क्षिप्तकौक्षेयकाः ।

उद्दामोद्यमनस्य रुद्रनृपतेर्दोर्दण्डयोश्चण्डयोर्

गर्जद्दुर्जनगर्वपर्वतभिदादम्भोलयः केलयः ॥ २.४० ॥

[२.५.४ अर्थचित्रम्]

अर्थचित्रं यथा

खग्गे जुज्झविजिम्भिए रिवुमहीणाहंजलिं बिंबिअं

पेक्खन्तो जअळच्छिवासकमलं मण्णंति विण्णाणिणो ।

मण्णे वीरपआवरुद्दविहुणो जण्णेसु घेत्तुं उणो

सिट्ठीए रिवुजीविआइ विहिणो जत्तस्स पीढंबुअम् ॥ २.४१ ॥

(खड्गे युद्धविजृम्भिते रिपुमहीनाथाञ्जलिं बिम्बितं

पश्यन्तो जयलक्ष्मीवासकमलं मन्यन्ते विज्ञानिनः ।

मन्ये वीरप्रतापरुद्रविभोर्जन्येषु ग्रहीतुं पुनः

सृष्ट्यै रिपुजीवितानि विधेर्यातस्य पीठाम्बुजम् ॥)

[२.५.५ उभयचित्रम्]

उभयचित्रं यथा

विद्यासमुद्रे भुवनैकभद्रे प्रतापरुद्रे जितवैरिभद्रे ।

रक्षाविनिद्रे धृतशौर्यमुद्रे कान्तेव पृथ्वी रमते गुणार्द्रे ॥ २.४२ ॥

अत्रानुप्रासोपमाभ्यां चित्रता ॥

**॥ अथ ध्वनिविशेषाः ॥**

[२.५.६ ध्वनिविशेषाः]

अथ ध्वनिविशेषा निरूप्यन्ते ।

अत्र ध्वनेर्लक्षणाभिधामूलत्वेनाविवक्षितवाच्यविवक्षितान्यपरवाच्याख्यौ प्रथमं द्वौ भेदौ ।

अविवक्षितवाच्यस्यार्थान्तरसंक्रमितात्यन्ततिरस्कृतवाच्यतया द्विविधस्य वाक्यपदगतत्वेन द्वैविध्ये चातुर्विध्यम् ।

विवक्षितान्यपरवाच्यस्य संलक्ष्यक्रमव्यङ्ग्यासंलक्ष्यक्रमव्यङ्ग्यतया द्वौ भेदौ ।

संलक्ष्यक्रमव्यङ्ग्ये शब्दशक्तिमूले वस्त्वलङ्काररूपतया द्वैविध्ये वाक्यपदगतत्वेन चातुर्विध्यम् ।

अर्थशक्तिमूले संलक्ष्यक्रमव्यङ्ग्येऽर्थस्य स्वतः संभवित्वेन कविप्रौढोक्तिसिद्धत्वेन कविनिबद्धोक्तिसिद्धत्वेन च त्रैविध्यम् ।

त्रिविधस्य वस्त्वलङ्काररूपतया द्वैविध्ये षड्विधत्वम् ।

षड्विधस्यापि व्यङ्ग्यव्यञ्जकतया द्वैविध्ये द्वादशविधत्वम् ।

द्वादशविधस्यापि प्रबन्धगतत्वेन वाक्यगतत्वेन पदगतत्वेन च त्रैविध्ये षट्त्रिंशत्प्रकारोऽर्थशक्तिमूलोऽनुरणनध्वनिः ।

उभयशक्तिमूलो वाक्यगतत्वेनैकविध एव ।

एवं संलक्ष्यक्रमव्यङ्ग्यध्वनेरेकचत्वारिंशद्भेदाः ।

असंलक्ष्यक्रमव्यङ्ग्यो रसादिध्वनिः प्रबन्धवाक्यपदपदैकदेशरचनावर्णगतत्वेन षड्विधः ।

एवं विवक्षितान्यपरवाच्यध्वनेः सप्तचत्वारिंशद्भेदाः ।

अविवक्षितवाच्यभेदैश्चतुर्भिः सह ध्वनेः प्रथमं शुद्धा एकपञ्चाशद्भेदाः ।

तेषां प्रत्येकमेकैकस्यैकैकेन संबन्धे प्रथमभेदस्यैकपञ्चाशद्भेदाः ।

द्वितीयस्य पञ्चाशद्भेदाः ।

तृतीयस्यैकोनपञ्चाशद्भेदाः ।

अनेन क्रमेणोत्तरोत्तरस्यैककैभेदपरित्यागे षड्विंशत्युत्तरशतत्रयाधिकसहस्रसंख्याकाः (१३२६) मिश्रभेदाः ।

अविवक्षितवाच्यस्य विवक्षितान्यपरवाच्यसंबन्धे यो भेदस्तस्मिन्नेवान्तर्भूतो विवक्षितान्यपरवाच्यस्याविवक्षितवाच्यसंबन्धे भेदो न पृथग्भूतः ।

अनेनैव क्रमेण वस्तुध्वनेरलङ्कारध्वनिसंबन्धभेदोऽप्यलङ्कारध्वनेर्वस्तुध्वनिसंबन्धान्न पृथग्भूत इति पूर्वपूर्वस्योत्तरोत्तरसंबन्धे एकैकभेदन्यूनता ज्ञेया ।

तस्यापि मिश्रणस्य त्रिरूपेण सङ्करेणैकरूपया संसृष्ट्या च पुनश्चतुर्धा योजने

चतुरुत्तरशतत्रयाधिकपञ्चसहस्राणि (५३०४) भेदाः ।

शुद्धाश्चन्द्रशरा मिश्रा ऋतुनेत्रानलेन्दवः ।

संसृष्टिसङ्करायातास्त्वब्धिखाग्निशराभिधाः ॥ २.४३ ॥

तत्र

शुद्धानामेकपञ्चाशद्भेदानां नामधेयनि कथ्यन्ते ।

पदगतार्थान्तरसंक्रमिताविवक्षितवाच्यध्वनिः ॥ २.४३\*१ ॥

वाक्यगतार्थान्तरसंक्रमिताविवक्षितवाच्यध्वनिः ॥ २.४३\*२ ॥

पदगतात्यन्ततिरस्कृताविवक्षितवाच्यध्वनिः ॥ २.४३\*३ ॥

वाक्यगतात्यन्ततिरस्कृताविवक्षितवाच्यध्वनिः ॥ २.४३\*४ ॥

पदगतशब्दशक्तिमूलसंलक्ष्यक्रमवस्तुध्वनिः ॥ २.४३\*५ ॥

पदगतशब्दशक्तिमूलसंलक्ष्यक्रमालङ्कारध्वनिः ॥ २.४३\*६ ॥

वाक्यगतशब्दशक्तिमूलसंलक्ष्यक्रमवस्तुध्वनिः ॥ २.४३\*७ ॥

वाक्यगतशब्दशक्तिमूलसंलक्ष्यक्रमालङ्कारध्वनिः ॥ २.४३\*८ ॥

पदगतस्वतःसिद्धार्थशक्तिमूलो वस्तुना वस्तुध्वनिः ॥ २.४३\*९ ॥

पदगतस्वतःसिद्धार्थशक्तिमूलो वस्तुनालङ्कारध्वनिः ॥ २.४३\*१० ॥

पदगतस्वतःसिद्धार्थशक्तिमूलोऽलङ्कारेणालङ्कारध्वनिः ॥ २.४३\*११ ॥

पदगतस्वतःसिद्धार्थशक्तिमूलोऽलङ्कारेण वस्तुध्वनिः ॥ २.४३\*१२ ॥

वाक्यगतस्वतःसिद्धार्थशक्तिमूलो वस्तुना वस्तुध्वनिः ॥ २.४३\*१३ ॥

वाक्यगतस्वतःसिद्धार्थशक्तिमूलो वस्तुनालङ्कारध्वनिः ॥ २.४३\*१४ ॥

वाक्यगतस्वतःसिद्धार्थशक्तिमूलोऽलङ्कारेणालङ्कारध्वनिः ॥ २.४३\*१५ ॥

वाक्यगतस्वतःसिद्धार्थशक्तिमूलोऽलङ्कारेण वस्तुध्वनिः ॥ २.४३\*१६ ॥

प्रबन्धगतस्वतःसिद्धार्थशक्तिमूलो वस्तुना वस्तुध्वनिः ॥ २.४३\*१७ ॥

प्रबन्धगतस्वतःसिद्धार्थशक्तिमूलो वस्तुनालङ्कारध्वनिः ॥ २.४३\*१८ ॥

प्रबन्धगतस्वतःसिद्धार्थशक्तिमूलोऽलङ्कारेणालङ्कारध्वनिः ॥ २.४३\*१९ ॥

प्रबन्धगतस्वतःसिद्धार्थशक्तिमूलोऽलङ्कारेण वस्तुध्वनिः ॥ २.४३\*२० ॥

पदगतकविप्रौढोक्तिसिद्धार्थशक्तिमूलो वस्तुना वस्तुध्वनिः ॥ २.४३\*२१ ॥

पदगतकविप्रौढोक्तिसिद्धार्थशक्तिमूलो वस्तुनालङ्कारध्वनिः ॥ २.४३\*२२ ॥

पदगतकविप्रौढोक्तिसिद्धार्थशक्तिमूलोऽलङ्कारेणालङ्कारध्वनिः ॥ २.४३\*२३ ॥

पदगतकविप्रौढोक्तिसिद्धार्थशक्तिमूलोऽलङ्कारेण वस्तुध्वनिः ॥ २.४३\*२४ ॥

वाक्यगतकविप्रौढोक्तिसिद्धार्थशक्तिमूलो वस्तुना वस्तुध्वनिः ॥ २.४३\*२५ ॥

वाक्यगतकविप्रौढोक्तिसिद्धार्थशक्तिमूलो वस्तुनालङ्कारध्वनिः ॥ २.४३\*२६ ॥

वाक्यगतकविप्रौढोत्किसिद्धार्थशक्तिमूलोऽलङ्कारेण वस्तुध्वनिः ॥ २.४३\*२७ ॥

वाक्यगतक्रविप्रौढोक्तिसिद्धार्थशक्तिमूलोऽलङ्कारेणालङ्कारध्वनिः ॥ २.४३\*२८॥

प्रबन्धगतकविप्रौढोक्तिसिद्धार्थशक्तिमूलो वस्तुना वस्तुध्वनिः ॥ २.४३\*२९ ॥

प्रबन्धगतकविप्रौढोक्तिसिद्धार्थशक्तिमूलो वस्तुनालङ्कारध्वनिः ॥ २.४३\*३०॥

प्रबन्धगतकविप्रौढोक्तिसिद्धार्थशक्तिमूलोऽलङ्कारेणालङ्कारध्वनिः ॥ २.४३\*३१ ॥

प्रबन्धगतकविप्रौढोक्तिसिद्धार्थशक्तिमूलोऽलङ्कारेण वस्तुध्वनिः ॥ २.४३\*३२॥

पदगतकविनिबद्धोक्तिसिद्धार्थशक्तिमूलो वस्तुना वस्तुध्वनिः ॥ २.४३\*३३ ॥

पदगतकविनिबद्धोक्तिसिद्धार्थशक्तिमूलो वस्तुनालङ्कारध्वनिः ॥ २.४३\*३४ ॥

पदगतकविनिबद्धोक्तिसिद्धार्थशक्तिमूलोऽलङ्कारेणालङ्कारध्वनिः ॥ २.४३\*३५ ॥

पदगतकविनिबद्धोक्तिसिद्धार्थशक्तिमूलोऽलङ्कारेण वस्तुध्वनिः ॥ २.४३\*३६ ॥

वाक्यगतकविनिबद्धोक्तिसिद्धार्थशक्तिमूलो वस्तुना वस्तुध्वनिः ॥ २.४३\*३७ ॥

वाक्यगतकविनिबद्धोक्तिसिद्धार्थशक्तिमूलो वस्तुनालङ्कारध्वनिः ॥ २.४३\*३८ ॥

वाक्यगतकविनिबद्धोक्तिसिद्धार्थशक्तिमूलोऽलङ्कारेण अलङ्कारध्वनिः ॥ २.४३\*३९॥

वाक्यगतकविनिबद्धोक्तिसिद्धार्थशक्तिमूलोऽलङ्कारेण वस्तुध्वनिः ॥ २.४३\*४० ॥

प्रबन्धगतकविनिबद्धोक्तिसिद्धार्थशक्तिमूलो वस्तुना वस्तुध्वनिः ॥ २.४३\*४१॥

प्रबन्धगतकविनिबद्धोक्तिसिद्धार्थशक्तिमूलो वस्तुनालङ्कारध्वनिः ॥ २.४३\*४२॥

प्रबन्धगतकविनिबद्धोक्तिसिद्धार्थशक्तिमूलोऽलङ्कारेणालङ्कारध्वमिः ॥ २.४३\*४३ ॥

प्रबन्धगतकविनिबद्धोक्तिसिद्धार्थशक्तिमूलोऽलङ्कारेण वस्तुध्वनिः ॥ २.४३\*४४ ॥

प्रबन्धगतासंलक्ष्यक्रमव्यङ्ग्यो रसादिध्वनिः ॥ २.४३\*४५ ॥

वाक्यगतासंलक्ष्यक्रमव्यङ्ग्यो रसादिध्वनिः ॥ २.४३\*४६ ॥

पदगतासंलक्ष्यक्रमव्यङ्ग्यो रसादिध्वनिः ॥ २.४३\*४७ ॥

पदैकदेशगतासंलक्ष्यक्रमव्यङ्ग्यो रसादिध्वनिः ॥ २.४३\*४८ ॥

रचनागतासंलक्ष्यक्रमव्यङ्ग्यो रसादिध्वनिः ॥ २.४३\*४९ ॥

वर्णगतासंलक्ष्यक्रमव्यङ्ग्यो रसादिध्वनिः ॥ २.४३\*५० ॥

वाक्यगतोभयशक्तिमूलो रसादिध्वनिः ॥ २.४३\*५१ ॥

**Lesson 07**

तत्र दिङ्मात्रमुदाह्रियते ।

[२.५.७ अर्थान्तरसङ्क्रमिताविवक्षितवाच्यध्वनिः]

अर्थान्तरसङ्क्रमिताविवक्षितवाच्यध्वनिर्यथा

मूर्धानो यूयमास्माकाः किमित्यौन्नत्यमिच्छथ ।

इति प्रतापरुद्रस्य प्रणताः प्रतिपार्थिवाः ॥ २.४३ ॥

अत्र आस्माका इति सर्वदैन्यभूमयो वयमीदृशानामस्माकं संबन्धिनो यूयमित्यर्थान्तरसंक्रमिताविवक्षितवाच्यता ।

[२.५.८ अत्यन्ततिरस्कृतवाच्यध्वनिः]

अत्यन्ततिरस्कृतवाच्यो ध्वनिर्यथा

विशदिमविलिप्तवियतो धवलिमपरिपूरिताखिलाः शान्ताः ।

विहरन्ति यशः पूरा गौराः श्रीकाकतीन्द्रस्य ॥ २.४४ ॥

अत्र विशदिमविलिप्तवियत इत्यत्यन्ततिरस्कृतवाच्यत्वम् । अनेनैव क्रमेण वाक्यगतत्वेनाप्युदाहार्यम् ।

**Lesson 08**

[२.५.९ वस्तुना वस्तुध्वनिः]

अथार्थशक्तिमूलो वस्तुना वस्तुध्वनिर्यथा

अब्दानृतून् विना मासान् शुक्लपक्षान् विना तिथीन् ।

रात्रीर्विनापि काङ्क्षन्ति काकतीयरिपुस्त्रियः ॥ २.४५ ॥

अत्र ऋतुप्रभृतीनां कामोद्दीपकत्वात्तदभावो रिपुस्त्रीभिराकाङ्क्ष्यत इति प्रतीयते ।

तेन तासां प्रियवियोगरूपं वस्तु व्यज्यते । अनेन प्रतापरुद्रस्य सर्वे शत्रवो निहता इति वाच्यादतिशयः । तथा प्रियविरहविधुराः शत्रुस्त्रियः कतिपयवत्सरान् जीविताशया प्रथममृतूनामभावं वाञ्छन्ति । अनन्तरं तानपि गमयितुमशक्ताः कतिपयमासेषु प्राणान् धारयितुमुद्युक्ता ज्योत्स्नावतां पक्षाणां विनाशं वाञ्छन्ति । अनन्तरं मासनप्यपनेतुमपारयन्त्यः कतिपयतिथिषु जीविताशया रात्रीणामसृष्टिमभिलषन्तीति बहुवस्तु वस्तुना व्यज्यते ।

[२.५.१० वस्तुनालङ्कारध्वनिः]

वस्तुनालङ्कारध्वनिर्यथा

दृष्ट्वा काकतिवीररुद्रनृपतेः कीर्त्तिं जगद्व्यापिनीं

वस्तुं वाञ्छति शम्भुरत्र शयितुं लक्ष्मीपतिः काङ्क्षति ।

स्नातुं धावति दिव्यतापसगणः संवर्धितुं वार्धय-

श्चेष्टन्ते सविलासमभ्रमुरपि स्प्रष्टुं शनैरीहते ॥ २.४६ ॥

अत्र हरस्य कैलासभ्रान्तिः हरेः क्षीरार्णवभ्रान्तिरित्यादिः भ्रान्तिमदलङ्कारो व्यज्यते ।

[२.५.११ अलङ्कारेण वस्तुध्वनिः]

अलङ्कारेण वस्तुध्वनिर्यथा

प्रतापरुद्रस्य रणे कृपाणः सद्यः समुद्यद्रुधिरारुणश्रीः ।

आलम्बते रोषकषायितस्य कालीकटाक्षस्य विजृम्भितानि ॥ २.४७ ॥

अत्रालम्बत इति निदर्शनालङ्कारेण सकलरिपुक्षयः क्षणात्कृत इति वस्तु व्यज्यते ॥

[२.५.१२ अलङ्कारेणालङ्कारध्वनिः]

अलङ्कारेणालङ्कारध्वनिर्यथा

काकतीयविभोः कीर्त्तिपुण्डरीके विजृम्भिते ।

धत्ते मधुकरक्रीडां तमालश्यामलं नभः ॥ २.४८ ॥

अत्र कीर्त्तिपुण्डरीके नभो भ्रमरक्रीडां धत्त इति निदर्शनालङ्कारेणाश्रयाश्रयिणोरनानुगुण्यरूपोऽधिकालङ्कारो व्यज्यते । आश्रयस्य कीर्त्तिपुण्डरीकस्य वैपुल्यम् अमरसादृश्यप्रतिपादनेनाल्पत्वं च नभसः प्रतीयते ।

एषु स्वतःसिद्धार्थशक्तिमूलत्वम् ।

अथ कविप्रौढोक्तिसिद्धार्थशक्तिमूलो वस्तुध्वनिर्यथा

श्रावं श्रावं खुरलिविहरत्कार्त्तिकेयेषुजात-

च्छिद्रच्छद्मश्रवणपदवीचारिणीं चारणौघैः ।

शश्वद्गीतां भुवनमहितां काकतीन्द्रस्य कीर्त्तिं

कौञ्चक्ष्माभृद्भवति महतो विस्मयान्निश्चलाङ्गः ॥ २.४९ ॥

अत्र प्रतापरुद्रस्य कीर्त्तिः स्थावराणामपि विस्मयकारिणीति वस्तु व्यज्यते ॥

[२.५.१३ वस्तुनालङ्कारध्वनिः]

वस्तुनालङ्कारध्वनिर्यथा

वीररुद्रभटान् दृष्ट्वा जयलक्ष्मीवृतान् रणे ।

कर्षन्त्यरिवधूकेशान् कानने कण्टकिद्रुमाः ॥ २.५० ॥

अत्र जयलक्ष्मीसमालिङ्गितान् वीररुद्रभटान् दृष्ट्वा समदना इव कण्टकिद्रुमाः शत्रुवधूकेशान् कर्षन्तीवेत्युत्प्रेक्षा व्यज्यते ।

[२.५.१४ अलङ्काकारेण वस्तुध्वनिः]

अलङ्कारेण वस्तुध्वनिर्यथा

ओसरै सहीहि समं लज्जा वहुआए सिढिलमाणाए ।

अप्पग्गहणभयेण व्व सविहगए मणोहरे दैए ॥ २.५१ ॥

(अपसरति सखीभिः समं लज्जा वध्वाः शिथिलमानायाः ।

आत्मग्रहणभयेनेव सविधगते मनोहरे दयिते) ॥

अत्रोत्प्रेक्षयाऽलिङ्गनरूपं वस्तु व्यज्यते ॥

[२.५.१५ अलङ्कारेणालङ्कारध्वनिः]

अलङ्कारेणालङ्कारध्वनिर्यथा

अभयं याचमानानां काकतीयेन्द्रविद्विषाम् ।

रक्षां नाङ्गीकरोतीव वनं शाखाग्रकम्पनैः ॥ २.५२ ॥

अत्र नाङ्गीकरोतीवेत्युत्प्रेक्षया प्रतापरुद्रशत्रूणां रक्षणं कर्तुं वनमपि बिभेतीवेत्युत्प्रेक्षा व्यज्यते ।

कविनिबद्धवक्तृप्रौढोक्तिसिद्धार्थशक्तिमूलो वस्तुना वस्तुध्वनिर्यथा

अजह तह व होदु अज्जा णरणाह करेहि रक्खणं ससिणो ।

जं ताए कडखुक्का आणत्ता तं मसीकादुम् ॥ २.५३ ॥

(अयथा तथा वा भवत्वार्या नरनाथ कुरु रक्षणं शशिनः ।

यत्तया कटाक्षोल्का आज्ञप्ता तं मषीकर्तुम्) ॥

अत्र विरहातुरा आर्या चन्द्रिकामसहमाना रोषोज्ज्वलितया कटाक्षोल्कया चन्द्रं मषीकरोति स रक्षणीय इत्यनेन वस्तुना इतः परं सा जीवितं धारयितुमशक्ता, अधुनैव त्वया समागन्तव्यमिति वस्तु व्यज्यते ॥

[२.५.१६ वस्तुनालङ्कारध्वनिः]

वस्तुनालङ्कारध्वनिर्यथा

कस्त्वं शुभ्राखिलाङ्गश्चरसि, ननु यशो वीररुद्रस्य वर्त्ते

कोऽयं ते दिव्यदेहः स्फुरति परिसरे, मत्सुहृत्तत्प्रतापः ।

प्रच्छाद्यालं स्फुरद्भिः कुमुदसरसिजैः ख्यापितं वः स्वरूपं

सोमार्कौ स्वागतं वामवधिगिरिरहं कल्पितो निस्तमस्कः ॥ २.५४ ॥

अत्र प्रतापरुद्रयशःप्रतापयोः सोमार्कसादृश्यप्रतीतेरुपमा व्यज्यते ।

**Lesson 09**

[२.५.१७ अलङ्कारेणालङ्कारध्वनिः]

अलङ्कारेणालङ्कारध्वनिर्यथा

उवह हळा वहुआए तह आरूढो वि णिभ्भरो माणो ।

णिवैसमाअमलंभमसंजाअभओ व्व ओसरै ॥ २.५५ ॥

(पश्यत हला वध्वास्तथा रूढोऽपि निर्भरो मानः ।

नृपतिसमागमसंभ्रमसंजातभय इवापसरति) ॥

अत्रोत्प्रेक्षया प्रियप्रार्थनां विनैव मानिनीमनः प्रसन्नमिति विभावनालंकारो व्यज्यते ।

[२.५.१८ अलङ्कारेण वस्तुध्वनिः]

अलङ्कारेण वस्तुध्वनिर्यथा

अप्राप्य सेवावसरं नाथ कान्तावृतस्य ते ।

त्वत्कीर्त्तिं सेवमानेव श्यामा सर्वाङ्गपाण्डुरा ॥ २.५६ ॥

अत्र सेवमानेवेत्युत्प्रेक्षया सर्वथा स्वीकार्यत्वादिरूपं वस्तु व्यज्यते ॥

एवं प्रबन्धादिगतत्वेन यथासंभवमुदाहरणानि द्रष्टव्यानि । विस्तरभयादिह नोक्तानि ।

अथ शब्दशक्तिमूलध्वनिः ।

स च वस्त्वलङ्कारगतत्वेन द्विविधः ।

तथा चोक्तम्

“अलङ्कारोऽथ वस्त्वेव शब्दाद्यत्रावभासते ।

प्रधानत्वेन स ज्ञेयः शब्दशक्त्युद्भवो द्विधा” ॥ इति ।

[२.५.१९ अलङ्कारध्वनिः]

तत्रालङ्कारध्वनिर्यथा

एसो सच्चं राओ सामा खु तुमं समाअमो दोण्णम् ।

किं उण ण पदोसकहा दीसः एदं खु अच्चरिअम् ॥ २.५७ ॥

(एष सत्यं राजा श्यामा खलु त्वं समागमो द्वयोः ।

किं पुनर्न प्रदोषकथा दृश्यते एतत्खल्वाश्चर्यम्) ॥

अत्र प्रकरणेन कान्तानृपवाचकाभ्यां श्यामाराजशब्दाभ्यां निशाचन्द्रप्रतीतेरुपमा व्यज्यते ॥

[२.५.२० वस्तुध्वनिः]

वस्तुध्वनिर्यथा

कान्तारवाससन्तप्ताः संशृणुध्वं हितादितः ।

कुरुध्वमधुना राजपादसेवां नरेश्वराः ॥ २.५८ ॥

अत्र राजपादसेवामिति शब्दशक्त्या प्रकृतस्य प्रतापरुद्रस्य प्रतीतिः प्रकरणाज्जायते । अनेन प्रतापरुद्रस्य सेवा कर्तव्या किमरण्यवासेन सन्तप्ता इति वस्तु व्यज्यते ॥

[२.५.२१ उभयशक्तिमूलध्वनिः]

उभयशक्तिमूलध्वनिर्यथा

जिष्णुरेष भुजस्तम्भजृम्भमाणाद्भुतायुधः ।

मुञ्चन्तु क्ष्माभृतः सर्वे निजपक्षविजृम्भितम् ॥ २.५९ ॥

अत्र क्ष्माभृतो निजपक्षविजृम्भितं मुञ्चन्तु, जिष्णुरेष इत्यत्र शब्दशक्तिमूलता ।

भुजस्तम्भजृम्भमाणाद्भुतायुध इत्यत्रार्थशक्तिमूलता ॥

असंलक्ष्यक्रमव्यङ्ग्यो रसादिध्वनिः ।

तथा चोक्तं शृङ्गारतिलके

“रसभावतदाभासभावशान्त्यादिरक्रमः ।

भिन्नो रसाद्यलङ्कारादलङ्कार्यतया स्थितः” ॥ इति ।

रसभावोदाहरणं तत्स्वरूपनिरूपणप्रपञ्चे रसप्रकरणे भविष्यति ॥

गुणीभूतव्यङ्ग्यमष्टविधं निरूप्यते ।

गुणीभूतव्यङ्ग्यं मध्यमं काव्यमष्टविधम् ।

तथा चोक्तं काव्यप्रकाशे

“अगूढमपरस्याङ्गं वाच्यसिद्ध्यङ्गमस्फुटम् ।

सन्दिग्धतुल्यप्राधान्ये काक्वाक्षिप्तमसुन्दरम्” ॥ इति ।

[२.५.२२ अगूढम्]

कामिनीकुचकलशवद्गूढस्यैव चमत्कारकारित्वादगूढव्यङ्ग्यं मध्यमं काव्यम् ।

यथा

औन्नत्यं यदि वर्ण्यते शिखरिणः क्रुध्यन्ति नीचैःकृताः

गाम्भीर्यं यदि कीर्त्त्यते जलधयः क्षुभ्यन्ति गाधीकृताः ।

तत्त्वां वर्णयितुं बिभेमि यदि वा जातोऽस्म्यगस्त्यः स्थित-

स्त्वत्पार्श्वे गुणरत्नरोहणगिरे श्रीवीररुद्रप्रभो ॥ २.६० ॥

अत्र “यदि वा जातोऽस्म्यगस्त्यः स्थितः” इत्यनेन जलनिधिपर्वतेभ्यो न बिभेमीति व्यङ्ग्यमगूढम् ॥

[२.५.२३ अपरस्याङ्गम्]

अपरस्याङ्गं, यत्र रसादे रसादिरङ्गं तदपि गुणीभूतव्यङ्ग्यमेव ।

यथा

वीतव्रीडमपास्तमानमुदयद्वैस्वर्यमाविर्भवत्-

स्वेदं निर्भरगात्रवेपथु मिलन्मूर्च्छं गलद्बाष्पकम् ।

सञ्जातप्रलयं च काकतिमहीनाथ ! स्मरोद्वेजिता

भूपाः शैलगुहासु यान्ति विजनं भीत्या समालिङ्गिताः ॥ २.६१ ॥

अत्र शृङ्गारस्य भयरसाङ्गत्वम् ।

[२.५.२४ वाच्यसिद्ध्यङ्गम्]

वाच्यसिद्ध्यङ्गं यथा

करालः काकतीन्द्रस्य करवालनवाम्बुदः ।

धारया शमयत्युग्रं प्रतापज्वलनं द्विषाम् ॥ २.६२ ॥

अत्र जलधारा व्यङ्ग्या । सा च करवालनवाम्बुद इत्यस्य वाच्यभूतस्य रूपकस्य सिद्धिकृदिति गुणीभूतव्यङ्ग्यम् ॥

[२.५.२५ अस्फुटम्]

अस्फुटं यथा

वीररुद्रकृपाणस्य महिमा कोऽप्यनङ्कुशः ।

प्रसूते कीर्त्तिगङ्गां यः पीत्वा द्विषदसृङ्नदीम् ॥ २.६३ ॥

अत्र कृपाणस्य जह्नोराधिक्यप्रतिपादनाद्व्यतिरेकः परमस्फुटः प्रतीयते ॥

[२.५.२६ सन्दिग्धप्राधान्यम्]

सन्दिग्धप्राधान्यं यथा

काकतिक्ष्मापतेर्दृष्टिरनुरागतरङ्गिता ।

लग्ना कह्लारमालेव वध्वास्तुङ्गे कुचद्वये ॥ २.६४ ॥

अत्रालिङ्गनेच्छायां वाक्यविश्रान्तिरथवा स्तनमण्डलालोक एवेति सन्देहः ॥

[२.५.२७ तुल्यप्राधान्यम्]

तुल्यप्राधान्यं यथा

नृपाः प्रतापरुद्रस्य निषेवध्वं पदाम्बुजे ।

अन्यथास्य मनस्तादृक्प्रसादं कलुषायते ॥ २.६५ ॥

अत्र प्रतापरुद्रस्य पादसेवा यदि त्यज्यते तदानीं नगरेषु वासो दुर्लभ इति व्यङ्ग्यार्थस्य वाच्यस्य च समं प्राधान्यम् ॥

[२.५.२८ अनुसन्धानम्]

असुन्दरं यथा

एअसिलामहिलाणं सोऊण णरेंददस्सणामोअम् ।

गुरुअणणिअंतिआए वहुआए सामलं वअणम् ॥ २.६६ ॥

(एकशिलामहिलानां श्रुत्वा नरेन्द्रदर्शनामोदम् ।

गुरुजननियन्त्रिताया वध्वाः श्यामलं वदनम्) ॥

अत्र नरेन्द्रदर्शननिमित्तं हर्षमुत्पश्यन्त्या वध्वा मुखं श्यामलमिति वाच्यस्यैव चारुत्वम् । गुरुजननियन्त्रिताहं नरेन्द्रं द्रष्टुं न गतवत्यस्मि इति व्यङ्ग्यार्थस्याचारुत्वम् ॥

[२.५.२८ कावाक्षिप्तम्]

यत्र काक्वाऽर्थान्तरमाक्षिप्यते, तदपि गुणीभूतव्यङ्ग्यमेव ।

यथा

पिअसहि कहेहि अहिआ खोणी लच्छी सरस्सई मज्झा ।

जां बहु मण्णै सोअं णरणाहो गुणविसेसण्णो ॥ २.६७ ॥

(प्रियसखि कथयाधिका क्षोणी लक्ष्मीः सरस्वती मत्तः ।

यां बहु मन्यते सोऽयं नरनाथो गुणविशेषज्ञः) ॥

अत्र क्षोणी मदधिकेति काकुकल्पनयाधिका न भवतीति वस्तु व्यज्यते ॥

चित्रं तु काव्यं शब्दार्थालङ्कारचित्रतया बहुविधम् ।

तत्प्रपञ्चोऽप्यलङ्कारप्रकरणे व्यक्तीभविष्यति ॥

॥ २.६ महाकाव्योपकाव्यादिप्रबन्धनिरूपणम् ॥

अथ महाकाव्यादयः प्रबन्धा निरूप्यन्ते ।

नगरार्णवशैलर्तुचन्द्रार्कोदयवर्णनम् ।

उद्यानसलिलक्रीडामधुपानरतोत्सवाः ॥ २.६८ ॥

विप्रलम्भो विवाहश्च कुमारोदयवर्णनम् ।

मन्त्रदूतप्रयाणाजिनायकाभ्युदया अपि ॥ २.६९ ॥

एतानि यत्र वर्ण्यन्ते तन्महाकाव्यमुच्यते ।

एषामष्टादशानां यैः कैश्चिदूनमपीष्यते ॥ २.७० ॥

तत्त्रिविधम् ।

गद्यमयं पद्यमयमुभयमयं चेति ॥ २.७१ पू ॥

अपादः पदसङ्घातो गद्यं पद्यं चतुष्पदम् ।

गद्यकाव्यं कादम्बर्यादि । पद्यकाव्यं रघुवंशादि ।

असर्गबन्धमपि यदुपकाव्यमुदीर्यते ॥ २.७१ उ ॥

असर्गबन्धं सूर्यशतकादि ।

गद्यपद्यमयं काव्यं चम्पूरित्यभिधीयते ।

वक्त्रं चापरवक्त्रं च सोच्छ्वासत्वं च भेदकम् ॥ २.७२ ॥

वर्ण्यते यत्र काव्यज्ञैरसावाख्यायिका मता ।

यत्र वक्त्रापरवक्त्रनामानौ वृत्तविशेषौ वर्ण्येते सोच्छ्रवासपरिच्छिन्नाऽख्यायिका हर्षचरितादि ।

(कोशान्तरे वाक्यमिदं नोपलभ्यते । )

॥ २.७ क्षुद्रप्रबन्धनिरूपणम् ॥

अथ क्षुद्राः प्रबन्धा निरूप्यन्ते ।

[२.७.१ उदाहरणम्]

येन केनापि तालेन गद्यपद्यसमन्वितम् ॥ २.७३ ॥

जयत्युपक्रमं मालिन्यादिप्रासविचित्रितम् ।

तदुदाहरणं नाम विभक्त्यष्टकसंयुतम् ॥ २.७४ ॥

यत्रादौ जयत्युपक्रमं मालिन्यादिवृत्तं रम्यं पद्यं निबध्यते, अनन्तरम् “अपि च” इत्युपक्रमाण्यष्टवाक्यानि सप्रासानि सतालानि प्रतिविभक्ति निबध्यन्ते, अनन्तरं विभक्त्याभासाः, तदुदाहरणम् ।

[२.७.२ चक्रवालकम्]

सम्बोधनविभक्त्या यत्प्रचुरं पद्यपूर्वकम् ।

विमुक्तपुनराकृष्टशब्दं स्याच्चक्रवालकम् ॥ २.७५ ॥

आद्यन्तपद्यसंयुक्ता संस्कृतप्राकृतात्मिका ।

अष्टभिर्वा चतुर्भिर्वा वाक्यैः स्कन्धसमन्विता ॥ २.७६ ॥

[२.७.३ भोगावली]

प्रतिस्कन्धं भिन्नवाक्यरीतिर्देवनृपोचिता ।

सर्वतो देवशब्दादिरेषा भोगावली मता ॥ २.७७ ॥

[२.७.४ बिरुदावली]

वर्ण्यमानाङ्कबिरुदवर्णनप्रचुरोज्ज्वला ।

वाक्याडम्बरसंयुक्ता सा मता बिरुदावली ॥ २.७८ ॥

[२.७.५ तरावली]

ताराणां संख्यया पद्यैर्युक्ता तारावली मता ।

एवं कविप्रौढोक्तिसिद्धाः क्षुद्राः प्रबन्धा यथासम्भवमूह्याः ।

अथैतेषामुदाहरणानि विस्तरभयादिह नोक्तानि ॥

**॥ इति श्रीविद्यानाथविरचिते प्रतापरुद्रयशोभूषणेऽलङ्कारशास्त्रे काव्यप्रकरणं समाप्तम् ॥**